OR ราคาหด..กำไรห่าง.!
หุ้นปั๊มสีฟ้า OR เป็นน้องเล็กสุดท้องในกลุ่มปตท. เข้าตลาดหลักทรัพย์ฯ มาตั้งแต่ต้นปี 2564 ถือเป็นหุ้นพิมพ์นิยมที่นักลงทุนรายย่อยเข้าถึงเยอะ
หุ้นปั๊มสีฟ้า OR เป็นน้องเล็กสุดท้องในกลุ่มปตท. เข้าตลาดหลักทรัพย์ฯ มาตั้งแต่ต้นปี 2564 ถือเป็นหุ้นพิมพ์นิยมที่นักลงทุนรายย่อยเข้าถึงเยอะ
20 มี.ค. 2566

หุ้นปั๊มสีฟ้า บริษัท ปตท. น้ำมันและการค้าปลีก จำกัด (มหาชน) หรือ OR เป็นน้องเล็กสุดท้องในกลุ่มปตท. เข้าตลาดหลักทรัพย์ฯ มาตั้งแต่ต้นปี 2564 (11 ก.พ. 2564) ด้วยราคาไอพีโอ 18.00 บาท ถือเป็นหุ้นพิมพ์นิยมที่นักลงทุนรายย่อยเข้าถึงเยอะ (ปิดสมุด ณ วันที่ 1 มี.ค. 2566 มีผู้ถือหุ้นรายย่อย 342,941 ราย)…
ตอนเข้าตลาดฯ กระแสฮอตฮิต ใคร ๆ ก็อยากได้หุ้น OR มาครอบครอง จนต้องใช้วิธีกระจายหุ้นแบบ Small Lot First เพื่อให้รายย่อยเข้าถึงได้ทั่วถึง…
ซึ่งนอกจากนักลงทุนรายย่อยแล้ว บรรดาเซียน ๆ ก็จ้องตาเป็นมัน สุดท้ายก็มีเซียนดังหลายคนที่เข้ามาถือหุ้น OR แต่ที่ฮือฮาคงหนีไม่พ้น “เซียนฮง”-สถาพร งามเรืองพงศ์ ที่เคยถือหุ้นใหญ่เบอร์ 2 เป็นรองแค่บริษัท ปตท. จำกัด (มหาชน) หรือ PTT เท่านั้น (ปัจจุบันได้ขายล้างพอร์ตไปแล้ว)…
ช่วงแรก ๆ หุ้น OR ก็ดูจี๊ดจ๊าดไม่เบา ราคาเคยปรับขึ้นไปสูงสุดที่ 36.50 บาท แต่พอถึงจุดหนึ่งก็ตันซะงั้น ไปต่อไม่ไหว ประกอบกับรายใหญ่เริ่มทิ้งหุ้น ทำให้ราคาไม่ไปไหน มิหนำซ้ำยังมาเจอวิกฤตโควิดทุบซ้ำ ยิ่งไปกันใหญ่ ผลประกอบการที่เคยคาดหวังว่าจะเริ่ดหรูอลังการ ไม่เป็นอย่างที่หวัง…แม้ช่วงปลายปี 2565 สถานการณ์โควิดจะดีขึ้นก็ตาม…
แต่ราคากลับทรุดลงเรื่อย ๆ มีการขายทำกำไรออกมาอย่างต่อเนื่อง แถมยังมาเจอภาวะตลาดฯ ไม่เอื้อซ้ำเติมอีก ทำให้ราคาไหลลงลึกหลุด 22.00-23.00 บาท ซึ่งเป็นแนวรับสำคัญ สุดท้ายก็หลุด 20.00 บาทอีก…ดีนะเนี่ยที่เมื่อวันศุกร์ที่ 17 มี.ค. ราคาตีตื้นขึ้นมา กลับมายืนเหนือ 20.00 บาทได้อีกครั้ง…
ว่าแต่จะยืนแบบขาสั่น ๆ หรือยืนแข็งแกร่ง..? อันนี้ยังตอบยาก
แต่เอ๊ะ…ดู ๆ แล้วก็เข้าใกล้ราคาไอพีโอที่ 18.00 บาทเข้าไปทุกที..!!
จากปรากฏการณ์นี้น่าสนใจ เนื่องจากสถานการณ์เมื่อ 2 ปีที่แล้ว ราคาไอพีโอที่ 18.00 บาท กำไรสุทธิไม่ถึงหมื่นล้าน โดย ณ สิ้นปี 2563 ก่อนเข้าเทรด กำไรอยู่ที่ 8,791.07 ล้านบาท ส่วน P/E อยู่ที่ 26.90 เท่า แต่ตอนนี้สถานการณ์เปลี่ยนไปแล้ว ทิศทางกำไรของ OR ในปี 2566 ถูกมองว่าอย่างน้อย ๆ น่าจะเห็น 12,000 ล้านบาท หรือไม่ก็อาจจะสูงถึง 14,736 ล้านบาท ขณะที่ P/E ล่าสุดอยู่ที่ 23.03 เท่า
ถ้าเทียบเคียง OR ก็อยู่ในสถานการณ์ราคาหด…กำไรห่างนั่นเอง..!!
ขณะที่ มุมมองของนักวิเคราะห์ส่วนใหญ่ยังเชียร์ “ซื้อ” หุ้น OR โดยมองว่าราคาที่ลงมาลึก เป็นจังหวะในการเก็บสะสม รับการฟื้นตัวของผลประกอบการตั้งแต่ไตรมาส 1/2566 เป็นต้นไป หนุนจากการกลับมาดำเนินงานตามปกติของโรงกลั่น
ส่วนปัจจัยบวกเรื่องค่าการตลาดค้าปลีกดีเซลที่ขึ้นจาก 1.4 บาท เป็น 2 บาท มีผลตั้งแต่ 15 ก.พ. จะเป็นแรงที่ช่วยให้ค่าการตลาดค้าปลีกกลับสู่ระดับปกติ นอกจากนี้ในไตรมาส 1/2566 ยังเป็นฤดูกาลท่องเที่ยว ส่งผลให้ปริมาณการใช้น้ำมันยังทรงตัวระดับสูง และราคาน้ำมันเริ่มสร้างฐานได้
โดยให้ราคาสูงสุดอยู่ที่ 34.00 บาท ราคาต่ำสุด 19.00 บาท และมีราคาเป้าหมายเฉลี่ยที่ 26.39 บาท
ก็ยังมีอัพไซด์อีกเพียบ..!!
แต่ถ้าใครเห็นต่างจากนี้ ก็ไม่ว่ากันนะ…เอาที่สบายใจละกัน
…อิ อิ อิ…